## Odluka o programu i načinu provjere stručne osposobljenosti zaposlenika za nadzor osovinskog pritiska, ukupne mase i dimenzija vozila

### NN 52/2000 (23.5.2000.), Odluka o programu i načinu provjere stručne osposobljenosti zaposlenika za nadzor osovinskog pritiska, ukupne mase i dimenzija vozila

# HRVATSKA UPRAVA ZA CESTE

**1175**

Na temelju članka 16. stavka 2. točke 4. Statuta
Hrvatske uprave za ceste, a sukladno članku 19. i 20. Pravilnika
o nadzoru osovinskog pritiska, ukupno dozvoljene mase i dimenzija
vozila (»Narodne novine«, broj 76/97), ravnatelj Hrvatske
uprave za ceste donosi

## ODLUKU

### O PROGRAMU I NAČINU PROVJERE STRUČNE OSPOSOBLJENOSTI ZAPOSLENIKA ZA NADZOR OSOVINSKOG PRITISKA, UKUPNE MASE I DIMENZIJA VOZILA

I.

Ovom Odlukom donosi se program provjere stručne osposobljenosti
i utvrđuje način provedbe provjere stručne osposobljenosti
zaposlenika Hrvatske uprave za ceste i županijskih uprava
za ceste koji se raspoređuju na poslove nadzora osovinskog
pritiska, ukupne mase i dimenzija vozila, te propisuje osnovni
sadržaj zapisnika o izvršenom nadzoru.

II.

Provjera stručne osposobljenosti zaposlenika za obavljanje
poslova nadzora osovinskog pritiska, ukupne mase i dimenzija
vozila (u daljnjem tekstu: kandidat ) obavlja se pred ispitnom
komisijom koju čine: predsjednik, zamjenik predsjednika
i članovi ispitne komisije.

Imenovanje u ispitnu komisiju provest će se posebnim aktom
iz reda zaposlenika Hrvatske uprave za ceste, nadležnih ministarstava,
Državnog zavoda za normizaciju i mjeriteljstvo i/ili potvrđenog
mjeriteljskog laboratorija.

III.

Prijavu za provjeru stručne osposobljenosti podnosi Uprava
za ceste, odnosno županijske uprave za ceste kod kojih je
kandidat u radnom odnosu.

Prijava za provjeru sadrži: ime i prezime kandidata, datum
i mjesto rođenja, jedinstveni matični broj građana,
Ugovor o radu ili drugi odgovarajući dokaz o zaposlenju
u Hrvatskoj upravi za ceste odnosno županijskoj upravi za
ceste i ispravu o završenom obrazovanju.

Prijava se podnosi Hrvatskoj upravi za ceste - Komisiji za provjeru
stručne osposobljenosti nadzornika osovinskog pritiska,
ukupne mase i dimenzija vozila (u daljnjem tekstu: Ispitna komisija),
Zagreb, Kačićeva 20.

IV.

Ispitna komisija utvrđuje da li kandidat ispunjava uvjete
za pristupanje provjeri stručne osposobljenosti za obavljanje
poslova nadzornika, te obavještava kandidata o vremenu i
mjestu polaganja ispita.

Radi lakše pripreme kandidata za provjeru stručne
osposobljenosti Hrvatska uprava za ceste izradit će odgovarajući
priručnik.

V.

Provjera stručne osposobljenosti kandidata sastoji se od
pismenog i praktičnog dijela provjere.

Uspjeh kandidata na provjeri ocjenjuje se ocjenom: POLOŽIO
ili NIJE POLOŽIO.

Ocjenom položio ocjenit će se kandidat koji dobro odgovori
na dvije trećine ispitnih pitanja, te pokaže zadovoljavajuće
poznavanje praktičnih radnji.

VI.

Kandidat koji na ispitu ne zadovolji može pristupiti na novi
rok za provjeru po isteku od 30 dana od zadnje provjere osposobljenosti.

VII.

O kandidatima koji su položili ispit Hrvatska uprava za ceste
- Inspekcija naplate i sigurnosti vodi evidenciju koja sadrži
osnovne podatke o kandidatu: ime i prezime, mjesto i datum rođenja,
jedinstveni matični broj građana, stručna sprema,
podaci o zaposlenju, kao i datum polaganja ispita, te ocjenu Ispitne
komisije i napomene.

VIII.

Kandidatima koji su zadovoljili na provjeri osposobljenosti izdaje
se isprava o položenom ispitu, koju potpisuje predsjednik
ili zamjenik predsjednika ispitne komisije.

Program provjere stručne osposobljenosti nadzornika i obrazac
zapisnika o izvršenom nadzoru osovinskog pritiska, ukupne
mase i dimenzija vozila tiskani su uz ovu Odluku i čine
njen sastavni dio.

IX.

Zaposlenici Hrvatske uprave za ceste i županijskih uprava
za ceste koji su do donošenja ove Odluke obavljali poslove
nadzora osovinskog pritiska, ukupne mase i dimenzija vozila, temeljem
isprave o osposobljenosti izdane od potvrđenog mjeriteljskog
laboratorija proizvođača ili servisera mjerila (vaga),
smatraju se stručno osposobljenim za obavljanje poslova
nadzornika.

Stručnu osposobljenost zaposlenika iz prethodnog stavka
ove Odluke potvrđuje Ispitna komisija.

X.

Ova Odluka stupa na snagu danom objave u »Narodnim novinama«.

Broj: 345-100-5861/2000.
Zagreb, 12. svibnja 2000.

Ravnatelj
Hrvatske uprave za ceste
**Mario Crnjak, dipl. ing. građ.**, v. r.

PROGRAM
PROVJERE STRUČNE OSPOSOBLJENOSTI ZAPOSLENIKA ZA NADZOR
OSOVINSKOG PRITISKA, UKUPNE MASE I DIMENZIJA VOZILA

**TEORIJSKI DIO**

1. OSNOVE ZAKONSKE REGULATIVE

Obuhvaća provjeru poznavanja i primjenu sljedećih
zakonskih propisa:

Zakon o javnim cestama

Zakon o sigurnosti prometa na cestama

Zakon o mjeriteljskoj djelatnosti

Zakon o mjernim jedinicama

2. IZVANREDNI PRIJEVOZ

Obuhvaća provjeru poznavanja i primjenu sljedećih
propisa i sadržaja:

Pravilnik o izvanrednom prijevozu

- pojmovno određenje izvanrednog prijevoza

- obavljanje izvanrednog prijevoza na javnim cestama

Pravilnik o mjerilima za izračun naknade za izvanredni
prijevoz

Pravilnik o tehničkim uvjetima vozila u prometu na cestama

- pojmovna određenja cestovnih vozila

- najveće dopuštene dimenzije vozila, ukupna masa i
osovinski pritisak vozila na motorni pogon ili skupa vozila na
javnim cestama

3. NADZOR OSOVINSKOG PRITISKA, DOZVOLJENE MASE I DIMENZIJA VOZILA

Obuhvaća provjeru poznavanja i primjenu sljedećih
propisa i sadržaja:

Pravilnik o nadzoru osovinskog pritiska, ukupno dozvoljene mase
i dimenzija vozila

- Uvjeti i način obavljanja nadzora

- Mjesta za nadzor

- Planiranje i provedba nadzora

- Postupak utvrđivanja i sankcioniranja nedozvoljenog izvanrednog
prijevoza

- Evidencija i izvještavanje o obavljenom nadzoru

4. MJERNI UREĐAJI I OPREMA ZA IZVRŠENJE NADZORA

Stacionarne vage

Prijenosne vage, vrste, tehnički opis i podaci

Rad s vagama i mogući načini uporabe

Provjera točnosti i moguće greške vaganja zbog
nagiba podloge

Dodatna oprema vage

Održavanje vaga i opreme

Sredstva i način utvrđivanja dimenzija vozila

**PRAKTIČNI DIO**

Predmetni dio Programa obuhvaća provjeru praktične
osposobljenosti nadzornika za pripremu i uporabu vaga sukladno
konstrukcijskim obilježjima vozila i mjesta za nadzor, s
naglaskom na:

Izbor mjesta za nadzor i njegovo označavanje privremenom
prometnom signalizacijom

Priprema vaga za rad

Provedba postupka utvrđivanja osovinskog pritiska i ukupne
mase vozila primjenom mogućih načina mjerenja

Izrada zapisnika - vođenje evidencija o izvršenom nadzoru
osovinskog pritiska, ukupne mase i dimenzija vozila

![](dodatni/374868.gif)
![](dodatni/374869.gif)
![](dodatni/374870.gif)

Odluka, NN 52/2000-1175